Stig Millehaugen

Stig Millehaugen (født 8. mai 1969) er en norsk mann dømt for en rekke alvorlige lovbrudd. Han var tidligere medlem av Tveitagjengen, og er senere blitt dømt for flere væpnede ran og to tilfeller av overlagt drap.

I november 2008 skiftet Millehaugen etternavn til Bergquist, men byttet etternavnet tilbake til Millehaugen i april 2009.

Kriminalitet

Tveitagjengen 
Millehaugen var et sentralt medlem i Tveitagjengen. Han ble første gang tatt av politiet på Tveita i 1986, for å ha kjøpt en stjålet boblejakke.

Ran av postkontor og bankran
I februar 1992 ble Millehaugen dømt til seks års fengsel for væpnet ran av Klemetsrud postkontor i desember 1990 og ranet av Sparebanken Nors filial på Oppsal i Oslo i februar i 1991.

Rømning og to nye postran 
Millehaugen rømte fra Berg fengsel i Tønsberg kommune i 1992 der han sonet for grovt ran. Deretter begikk han nye grove ran sammen med en medskyldig mens han var på rømmen.

I august 1992 sto Millehaugen bak et ran av postkontoret på Nesbru i Asker kommune. Han hadde nylig ranet postkontoret på Svartskog i den tidligere Oppegård kommune.

I flukten etter ranet på Nesbru tok Millehaugen og hans medsammensvorne to tilfeldige kunder på postkontoret som gisler. De tok seg over fjorden fra Asker til Nesodden. Der presset de en Volvo av veien, før de kjørte videre i den med sjåføren som nytt gissel. Ransutbyttet på 740.000 kroner ble aldri funnet.

Drap på fengelsbetjent i 1992 
Mens han var varetektsfengslet for disse nye ranene, rømte han fra Sarpsborg fengsel i desember 1992.

I august 1993 ble han dømt til 17 år i fengsel for å ha skutt og drept fengselsbetjent Jon Arild Martinsen i Sarpsborg fengsel under rømningen.

Han hadde planlagt en flukt og fikk smuglet en pistol inn gjennom vinduet på cellen. Våpenleveringen skapte såpass mye bråk at fengselsbetjenten Jon Arild Martinsen kom utenfor døren og spurte hva som skjedde. 

Millehaugen svarte at han måtte på toalettet. Da Martinsen åpnet døren, skjøt Millehaugen ham i brystet. 

Mens fengselsbetjenten lå døende på gulvet, løp Millehaugen til vaktrommet og truet en annen betjent til å kjøre ham til Oslo. Der meldte han seg for politiet dagen etter.

Rømningen i oktober 2000 

I oktober 2000 stakk Millehaugen av under permisjon fra Ullersmo fengsel og rømte med kjæresten sin. Ifølge en ansatt, tømte han effektlageret og rømte etterpå.

Åtte måneder senere, i juni 2001, ble han pågrepet.

Mulig bankran i desember 2000 

Politiet mistenkte Millehaugen for ranet av daværende Kreditkassens filial på hjørnet mellom Bogstadveien og Industrigata i Oslo den 27. desember 2000 kl 9:30. Raneren var iført finlandshette, og avfyrte flere skudd med et Heckler & Koch MP5 maskingevær under ranet. Under flukten skjøt ransmannen 11 skudd mot en politipatrulje som tok opp jakten.

Etter ranet truet raneren til seg en hvit Peugeot Partner varebil, som ble funnet på Tjuvholmen ved Filipstadkaia ca klokka 13.30.

I 2003 ble han frikjent for ranet på grunn av manglende bevis. Han ble derimot dømt til ett års fengsel for våpenbesittelse under perioden på rømmen.

«Fra denne perioden er han den 1. juli 2002 tiltalt for to forsøk på drap med skytevåpen, ett grovt ran, også ved bruk av våpen, to bilbrukstyverier, heleri av bl.a. diverse våpen, en politiuniform og en bil, uforsiktig omgang med våpen, og overtredelser av våpenloven og legemiddelloven,» ifølge dommen.

På grunn av rømningsfrykt sonet Millehaugen lenge alene på avdeling A i Ringerike fengsel, den sikreste fengselsavdelingen i landet.

Overlagt drap på Mohammed Javed i 2009 
Den 19. januar 2009 ble den 28-år gamle Mohammed «Jeddi» Javed funnet skutt og drept i en utbrent Mercedes i drabantbyen Haugerud i Oslo. Han var leder av den norsk-pakistanske kriminelle gjengen Young Guns, og hadde vært i en langvarig konflikt med gjengmedlemmer fra A-gjengen som han samarbeidet med tidligere. Den såkalte «A-gjengen» hadde i 10 år vært i konflikt med «B-gjengen», og prøvde å slutte fred med den. B-gjengen nektet å forhandle med Young Guns. De mente at Young Guns var årsaken til hele konflikten. Resultatet ble at Young Guns ble utfryst av A-gjengen og hele det kriminelle miljøet.

Straffesaken startet i Oslo tingrett 17. januar 2011. Aktor i saken var statsadvokat Svein Holden, og forsvarerne til Millehaugen var Morten Furuholmen og Per Johan Sjong Larsen. Ifølge aktor var drapet bestilt på en falsk Facebook-profil («Julie Hermannsen») av Ahmed Shahbaz Dad, som også sto tiltalt. Profilen ble funnet på en Fujitsu Esprimo-datamaskin som ble avdekket under en ransaking hjemme hos Dad.

Hovedvitnet i rettsaken var Alex Ruiz Fuica; han vitnet 18. januar 2011. Fuica skal ha kjørt Mercedesen, mens Javed satt foran i passasjersetet. I baksetet satt Stig Millehaugen.

Dette hovedvitnet var en norsk-chilener som var dømt for å ha skutt rundt seg på gata mellom Oslo Plaza og Oslo Spektrum i Oslo sentrum i 2008. 

Fuica og Javed hadde hentet Millehaugen i hans leilighet på Sandaker, for å planlegge et væpnet ran. Cirka klokken 18.30 tar Millehaugen fram en pistol og sjekker om den virker. Sekunder senere retter Millehaugen munningen mot bakhodet til Javed og fyrer av. Fuica styrter ut av bilen og flykter sjokkert og blodstenkt fra døden. Han søker hjelp på en ESSO-stasjon, ringer politiet og forteller at Millehaugen har skutt Javed.

Millehaugen flytter bilen med liket av Javed til en parkeringsplass 50 meter fra åstedet. Der heller han på bensin, og tenner på liket og bilen, før han reiser hjem til Sandaker, via Godlia stasjon.

Kl 21:40 om kvelden ble Millehaugen pågrepet i frigangshjemmet i Sandaker, der han forberedte seg på et liv utenfor murene. Millehaugen kom ut av dusjen da den tungt væpnede beredskapstroppen braste inn døra. I vaskemaskinen ble det funnet klær med bensinrester. På hendene til Millehaugen fant politiet spor av krutt. Millehaugen påstod selv at kruttslammet kom fra en maskinpistol han hadde kastet i Glomma.

Den 29. april 2011 dømte Oslo Tingrett Millehaugen til 21 års forvaring med 10 års minstetid, for likvideringen av Javed. Dad ble av tingretten dømt til 21 års fengsel.

Den 31. januar 2012 kom ankesaken opp for Borgarting lagmannsrett. Den 22. mars ble Millehaugen på nytt idømt 21 års forvaring med 10 års minstetid for overlagt drap, mens Dad ble dømt til 21 års fengsel.

Rømningen i juni 2022 
Den 1. juni 2022 møtte ikke Millehaugen til soning etter permisjon ved Trondheim fengsel. Han hadde permisjon fra kl 10 til kl 15, og et foto viser at han forlot fengselet omtrent kl 9. Han skulle møte noen personer og oppholde seg på bestemte steder i Trondheim sentrum. Da han ikke kom tilbake, ble det slått riksalarm og han ble etterlyst av interpol.

Neste dag ble en mann i 50-årene pågrepet i Oslo, og siktet for å ha gitt bistand til Millehaugen. Han innrømte å ha kjøpt flybilletter til Millehaugen før permisjonsdagen. Personen er oppvokst i Oslo og har hatt en nær relasjon med Millehaugen, siden i alle fall 2009.

Et foto viser Millehaugen på Trondheim lufthavn, Værnes den 1. juni like før kl 12. Han reiste med et fly fra Norwegian Air Shuttle (flight nummer DY 757) kl 12:01 og landet kl 12:51 på Oslo lufthavn (Gardermoen). Det er ikke krav om identifikasjonspapirer (biometriske pass eller ID-kort) på norske flyplasser. Millehaugen reiste derfor anonymt. Flere medpassasjerer skal ha sett Millehaugen på flyet. 

En drosjesjåfør kjørte Millehaugen fra Oslo lufthavn til Oslo sentralstasjon. Dette bekreftes av at Millehaugens mobiltelefon (som han hadde med seg fra fengselet) ble oppsporet av en lokal basestasjon samme dag, før den ble avslått og forbindelsen ble brutt.

Et foto fra 1. juni rundt kl 14 viser Millehaugen gående ut av sentralbanestasjonen iført en stor, svart tursekk. Denne hadde han ikke da han reiste fra Værnes; på bildene fra fengselet og Værnes bar han kun en liten sekk. Han forlot deretter Jernbanetorget i Oslo sentrum den 1. juni kl 15:25, og tok toget til Frognerseteren stasjon og deretter Helsfyr stasjon i bydel Gamle Oslo. Han er fotografert gående ut fra Helsfyr stasjon mot bussterminalen med den samme svarte tursekken kl 15:32.

Fra Helsfyr stasjon reiste han direkte til Østmarka i Bydel Østensjø i Oslo. Der oppholdt han seg under resten av flukten. Han var flere turer med jernbanen inn til Oslo sentrum for å kjøpe mat og utstyr. Deriblant besøkte han XXL og Oslo Sportslager (i Torggata 20) for å kjøpe en hengekøye og turutstyr.

Politiet har flere videoer av Millehaugen i nærheten av Østmarka som ikke er offentliggjort. På en video ble han identifisert 7. juni.

Den 8. juni rundt kl 10:30 ble Millehaugen pågrepet uten dramatikk i Østmarkveien 131, vest for Østmarksetra og nord for Ulsrudvann. Han var da på vei til en butikk for å kjøpe en fleecegenser. Pågripelsen skjedde ved et veikryss i en skog, og han har hatt tilhold i en gapahuk i nærheten av hvor han ble pågrepet.

Han var sterkt medtatt og søkkvåt under arrestasjonen, og bar preg av å ha levd lenge utendørs. Han ble fulgt opp av politi og helsepersonell, før han ble avhørt kl 19:23 på Grønland politistasjon. Den 9. juni ble han overført til Ullersmo fengsel.

Søknad om prøveløslatelse 
Den 7. desember 2022 ba Stig Millehaugen om prøveløslatelse, via sin advokat Morten Furuholmen. Han hadde da ikke hatt permisjon siden rømningen i juni 2022.

Referanser

Eksterne lenker 
  «Dømt til forvaring i 21 år for alvorlige forbrytelser: Slik forklarer han ondskap.» hos Aftenposten, 7. desember 2018 

Fødsler i 1969
Personer tilknyttet Tveitagjengen
Nordmenn dømt for drap
Nordmenn dømt for ran